
AVIZ

asupra

propunerii legislative privind instituirea educaţiei la domiciliu
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea educaţiei la domiciliu, trimisă cu adresa nr. Pl-x 369 din 29 octombrie 2013, înregistrată cu nr.4c-11/1211 din 29 octombrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Iniţiativa legislativă are ca obiect de reglementare crearea cadrului legal privind posibilitatea şcolarizării la domiciliu a copiilor, formă distinctă de educaţie în cadrul învăţământului primar şi gimnazial.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 6 noiembrie 2013.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.3217 din 24 octombrie 2013  şi avizul favorabil cu observaţii şi propuneri al Consiliului Legislativ, aviz transmis prin adresa cu nr.1173 din 25 octombrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât, având în vedere faptul că măsurile propuse prin proiect au influenţe asupra bugetului de stat, sunt aplicabile prevederile art.111 alin.(1) teza a doua din Constituţie, fiind necesară solicitarea unei informări din partea Guvernului. În conformitate cu prevederile art.7 din Legea responsabilităţii fiscal-bugetare nr.69/2010, în cazul propunerilor de introducere a unor măsuri/politici/iniţiative legislative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară potrivit prevederilor art. 5 din Legea nr. 500/2002 privind finanţele publice, cu modificările şi completările ulterioare. 

Prin proiect se propune ca educaţia la domiciliu să reprezinte o nouă formă de învăţământ preuniversitar, parte a sistemului naţional de învăţământ. Având în vedere faptul că materia este reglementată de Legea educaţiei naţionale nr.1/2011, se recomandă ca prezentul demers legislativ să se constituie într-o propunere de modificare şi completare a legii-cadru în materie şi corelate cu formele şi modalităţile de învăţământ reglementate deja de art. 52 din acest act normativ.

În raport de obiectul şi conţinutul reglementării, iniţiativa legislativă face parte din categoria legilor organice.

